Umiddelbart lyder det som en vild idé, men arkitekterne i firmaet Urban Power mener det alvorligt: I stedet for den havnetunnel fra Nordhavn til Amager, som politikerne har skændtes om i årevis, kan man anlægge en kunstig ø på 550.000 kvadratmeter på tværs af havneløbet.

Øen skal tjene som stormflodsbarriere og kan til dels finansieres af salget af byggeretter, siger Rune Veile, partner i Urban Power, som arbejder med byudvikling.

»Byggeretterne vil være temmelig meget værd. Der er efterspørgsel efter boliger. Vi regner med, at der vil være plads til 900.000 etagemeter byggeri på øen. En del vil nok være erhverv og institutioner, men der vil formentlig være plads til omkring 6.000 boliger«, siger Rune Veile.